钦定古今图书集成/明伦汇编/闺媛典/第336卷 > 王微
## 钦定古今图书集成/明伦汇编/闺媛典/第336卷 > 王微

按《列朝诗集》，“微字修微，广陵人。七岁失父，流落北里长而才情殊众，扁舟载书，往来吴会间，所与皆胜流
名士。已而忽有警悟，皈心禅说，布袍竹杖，游历江楚，
登大别山，眺黄鹤楼、鹦鹉洲诸胜，谒元岳，登天柱峰，
溯大江，上匡庐，访白香山艸堂，参憨山大师于五乳。
归而造生圹于武林，自号艸衣道人，有终焉之志。偶”
过吴门，为俗子所嬲，乃归于华亭颍川君。颍川在谏
垣，当政乱国危之日，多所建白，抗节罢免，修微有助
焉。乱后相依兵刃间，间关播迁，誓死相殉，居三载而
卒。颍川君哭之恸。君子曰：“修微青莲亭亭，自拔淤泥；
昆冈白璧，不罹劫火，斯可为全归幸也。”修微《樾馆诗》
数卷，自为叙曰：“生非丈夫，不能扫除”天下，犹事一室。
参诵之馀，一言一咏，或散怀花雨，或笺志水山，喟然
而兴，寄意而止。妄谓世间春之在艸，秋之在叶，点缀
生成，无非诗也。诗如是，可言乎？不可言乎？性好名山
水，撰集《名山记》数百卷，自为叙以行世。